EU:n edustajat totesivat tässäkin tarkastelussa, että Yhdysvallat soveltaa sopimusta siinä vahvistettujen ehtojen mukaisesti. DHS noudattaa velvoitteitaan, jotka koskevat matkustajien oikeutta tutustua itseään koskeviin tietoihin. Sillä on myös valvontamekanismi laittoman syrjinnän ehkäisemiseksi. Komissio suhtautuu myönteisesti myös jatkuviin pyrkimyksiin varmistaa vastavuoroisuus ja PNR-tiedoista saatujen analyyttisten tietojen oma-aloitteinen jakaminen EU:n jäsenvaltioiden ja tarvittaessa Europolin ja Eurojustin kanssa. Arkaluonteisten tietojen häivyttämistä ja poistamista koskevia määräyksiä noudatetaan, ja DHS on ilmoittanut, että se ei ole koskaan tarkastellut arkaluonteisia tietoja operatiivisista syistä.

Parannuksia on tehty myös yksityishenkilöiden muutoksenhakukeinoja koskevan 13 artiklan soveltamiseen. Vuoden 2013 tarkastelussa suositeltiin, että matkustajien Yhdysvaltain lainsäädäntöön perustuvien muutoksenhakukeinojen läpinäkyvyyttä lisättäisiin. On myönteistä, että sisäisen turvallisuuden ministeriön ohjelma ”DHS Traveller Redress Inquiry Program” (TRIP) on yleisölle tarkoitettu keskitetty asiointipiste. Yhdysvaltojen olisi kuitenkin jatkettava kaikkien tarvittavien keinojen tarkistamista sen varmistamiseksi, että kaikki matkustajat ovat tietoisia muutoksenhakukeinoista.

Vuoden 2013 tarkastelussa suositeltiin, että DHS parantaisi sopimuksen 18 artiklan mukaisesti menettelyä, jolla EU:n jäsenvaltioille ilmoitetaan, mikäli DHS jakaa EU:n PNR-tietoja kolmansien maiden kanssa. Vastauksena tähän Yhdysvaltain tulli- ja rajavalvontalaitoksen virkamies on toiminut Europolissa yhteyshenkilönä heinäkuusta 2014 lähtien. Kun yhteyshenkilö havaitsee järjestelmässä kohdennetun matkustajan, jolla on sidos johonkin jäsenvaltioon, hän raportoi tästä kyseisen jäsenvaltion edustajille.

Kaikki vuoden 2013 tarkastelun suositukset on joko toteutettu kokonaisuudessaan tai parannuksia on tehty ja työ on edelleen käynnissä.

Sopimuksen onnistuneesta täytäntöönpanosta huolimatta joitakin parannuksia tarvitaan edelleen. Sopimuksen 2 artiklassa määrätään, että sen soveltamisala kattaa lennot, joilla on sidos Yhdysvaltoihin. Ohitusmekanismin käyttämiseen Yhdysvaltoihin liittymättömien PNR-tietojen tarkastelemiseksi sovelletaan tiettyjä ehtoja, ja sitä valvotaan. Ohitusten lukumäärä on kasvanut vuoden 2013 tarkastelun jälkeen, ja DHS:n on kirjattava ohitusten käytön yksityiskohtaiset perustelut, jotta voitaisiin paremmin ymmärtää, miksi ohituksia tapahtuu.

Sopimuksen 5 artiklaan liittyen niiden henkilöstön jäsenten määrä, joilla on pääsy PNR-tietoihin, on kasvanut vuonna 2013 toteutetun edellisen tarkastelun jälkeen. EU:n edustajat ovat tyytyväisiä käytössä oleviin valvontamekanismeihin. DHS:ää kehotetaan kuitenkin seuraamaan edelleen niiden henkilöstön jäsenten määrää, jolla on pääsy PNR-tietoihin, jotta voidaan varmistaa, että tietoihin pääsevät käsiksi ainoastaan ne, joilla on toiminnallinen tarve käyttää ja tarkastella tietoja.

Sopimuksen 6 artiklaan liittyen arkaluonteisia tietoja ei ole tarkasteltu tämän tarkastelujakson aikana. DHS:n sääntöjen mukaan DHS ilmoittaa tietojen tarkastelusta komissiolle 48 tunnin kuluessa, jos arkaluonteisia tietoja on tarkastellut DHS henkilöstön jäsen. Suosituksen mukaan DHS:n olisi tarkistettava säännöllisesti arkaluonteisten tietojen koodien luetteloa varmistaakseen, että järjestelmä estää arkaluonteisiin tietoihin pääsyn automaattisesti. Kaikista muutoksista olisi ilmoitettava komissiolle.

Ensimmäisten kuuden kuukauden jälkeen DHS käyttää automaattisia prosesseja kaikkien sellaisten tietoelementtien salaamiseen, joiden perusteella matkustaja, johon PNR-tiedot liittyvät, voitaisiin tunnistaa. Tämä on sopimuksen 8 artiklan määräysten mukaista. Tarkastelussa kuitenkin havaittiin, että sellaisten PNR-tietojen lukumäärä, jotka liittyvät lainvalvontatapahtumiin ja joita ei näin ollen salata, on korkea. DHS:ää kehotetaan tutkimaan asiaa tarkemmin sen selvittämiseksi, miksi lukumäärä on korkea, ja sen varmistamiseksi, että PNR-tiedot, joita ei enää tarvita, salataan, anonymisoidaan tai poistetaan mahdollisimman pian. On myönteistä, että DHS on noudattanut vuoden 2013 tarkastelun yhteydessä annettua suositusta ja varmistaa, että DHS-käyttäjän on nyt perusteltava PNR-tietojen salauksen poistaminen.

DHS noudattaa sopimuksen 11 artiklaa siten, että se ei kiellä matkustajilta pääsyä omiin tietoihinsa. Vastausajat ovat pidentyneet vuoden 2013 tarkastelun jälkeen, ja DHS:n olisikin selvitettävä, voisiko niitä lyhentää.

DHS jatkaa 15 artiklan nojalla kaikkien muiden liikenteenharjoittajien tukemista ja kannustamista PNR-tietojen tarjontakapasiteetin kehittämiseen. Vaikka se ei tarkastelun ajankohtaan osunutkaan, on myönteistä, että DHS on sittemmin laajentanut push-menetelmän kaikkiin lentoyhtiöihin, jotka kuuluivat sopimuksen soveltamisalaan yhteisen tarkastelun ajankohtana.

Sopimuksen 16 ja 18 artiklaan liittyen DHS:n olisi toimitettava lisätietoja siitä, mitä tietoja näiden määräysten nojalla tarkalleen ottaen kerätään. Lisäksi sen olisi pystyttävä antamaan lisätietoja tiedoista, jotka on jaettu muiden Yhdysvaltain viranomaisten ja EU:n poliisin, lainvalvontaviranomaisten ja oikeusviranomaisten kanssa.

Lisäksi DHS:n olisi tulevia tarkasteluja ja arviointeja varten varmistettava, että kaikki tosiseikat ja luvut kerätään johdonmukaisesti siten, että suora vertailu on mahdollista.

EU:n edustajat käyttivät tämän kertomuksen valmisteluissa kirjallisia vastauksia, jotka DHS oli antanut EU:n kyselylomakkeeseen, sekä tietoja, joita oli saatu DHS:n henkilöstön kanssa käydyistä keskusteluista, edellä mainitusta yksityisyyden suojasta vastaavan DHS:n toimiston raportista ja muista julkisesti saatavilla olevista DHS:n asiakirjoista.

Tarkastelua ja siitä laadittavaa kertomusta koskeva valmisteluprosessi

Komissio lähetti DHS:lle yhteistä tarkastelua valmistelevan kyselylomakkeen 8. toukokuuta 2015. Sen kysymykset liittyivät DHS:n suorittamaan sopimuksen täytäntöönpanoon. DHS vastasi siihen kirjallisesti 12. kesäkuuta 2015.

Komissio otti yhteyttä myös kaikkiin jäsenvaltioihin määrittääkseen, olivatko ne olleet yhteydessä Yhdysvaltojen kanssa PNR-tietojen tiimoilta.

EU:n edustajat toteuttivat tarkastelukäynnin 1. ja 2. heinäkuuta 2015, jolloin heille myönnettiin pääsy DHS:n tiloihin ja he vierailivat DHS:n kansallisessa kohdentamiskeskuksessa (National Targeting Center, NTC), jossa he saivat seurata keskuksen toimintaa.

Yksityisyyden suojasta vastaava DHS:n toimisto julkaisi raporttinsa PNR-tietojen käytöstä ja siirtämisestä EU:n ja Yhdysvaltojen välillä 26. kesäkuuta 2015. Valitettavasti EU:n edustajille ei jäänyt riittävästi aikaa analysoida raporttia kokonaisuudessaan ennen tarkastelukäyntiä. EU:n edustajat analysoivat raportin myöhemmin ja esittivät jatkokysymyksiä saadakseen apua yhteistä tarkastelua koskevan kertomuksen laatimiseen.

Tarkastelukäynnin jälkeen DHS toimitti kirjallisesti lisätietoja, joita EU:n edustajat olivat pyytäneet käynnin aikana. Tietoja käytettiin tämän kertomuksen valmistelemiseen.

DHS vahvisti 25. syyskuuta 2015, että kaikki liikenteenharjoittajat, jotka toimittavat PNR-tietoja sopimuksen nojalla, pystyvät käyttämään push-menetelmää PNR-tietojen toimittamiseen Yhdysvaltoihin.

Komissio esitteli kertomuksen luonnoksen EU:n muille edustajille 21. tammikuuta 2016.

Kun muiden edustajien huomiot oli sisällytetty luonnokseen, komissio antoi kertomusluonnoksen Yhdysvalloille ylempien virkamiesten kokouksessa Washington D.C:ssä 17. maaliskuuta 2016. Näin DHS saattoi havaita mahdolliset epätarkkuudet tai tiedot, joita ei voida luovuttaa julkisuuteen, ja kommentoida niitä.

Tämän jälkeen DHS toimitti päivitetyt vastaukset kyselylomakkeeseen sekä epäviralliset huomautuksensa kertomusluonnokseen. EU:n edustajat keskustelivat niistä 9. kesäkuuta 2016.

Komissio ja DHS jatkoivat keskustelua kertomusluonnoksesta muun muassa ylempien virkamiesten kokouksessa Washington D.C:ssä 14. heinäkuuta 2016. Komissio ilmoitti DHS:lle elokuussa 2016, että mikäli sillä oli vielä vastalauseita kertomukseen tai se halusi antaa lisää taustatietoja, se voisi esittää kirjallisia huomautuksia liitettäväksi kertomukseen sopimuksen 23 artiklan 3 kohdan mukaisesti.